คลังยอมธปท.ขึ้นดอกเบี้ย
"กรณ์" ห่วงผลกระทบเศรษฐกิจไม่ได้ หลังมีการปรับขึ้นดอกเบี้ยนโยบายอีก 0.25% เชื่อมีผลจิตวิทยาดึงทุนไหลเข้าดันบาทแข็ง
2 ธ.ค. 2553

"กรณ์" ห่วงผลกระทบเศรษฐกิจไม่ได้ หลังมีการปรับขึ้นดอกเบี้ยนโยบายอีก 0.25% เชื่อมีผลจิตวิทยาดึงทุนไหลเข้าดันบาทแข็ง
นายกรณ์ จาติกวณิช รมว.คลัง กล่าวว่า คลังเคารพการตัดสินใจของคณะกรรมการนโยบายการเงิน (กนง.) ของธนาคารแห่งประเทศไทย (ธปท.) ที่ปรับขึ้นดอกเบี้ยนโยบาย 0.25% ซึ่ง กนง. มีหน้าที่ดูแลเสถียรภาพเศรษฐกิจในระยะยาว จึงอาจจะมีข้อมูลเรื่องของอัตราเงินเฟ้อที่มีแนวโน้มปรับเพิ่มขึ้น จนทำให้ต้องตัดสินใจขึ้นดอกเบี้ยดังกล่าว เพื่อดูแลความเสี่ยงที่อาจจะเกิดขึ้น 
อย่างไรก็ตาม ยอมรับว่าคลังกังวลผลที่จะมีต่อเศรษฐกิจ เนื่องจากที่ผ่านมาเศรษฐกิจไทยมีแรงกดดันจนเริ่มชะลอตัว ทั้งจากปัญหาน้ำท่วม เศรษฐกิจโลกชะลอตัว ส่วนผลกระทบต่อเงินทุนไหลเข้าและค่าเงินบาทไม่น่าจะมีมาก เพราะปัจจุบันส่วนต่างอัตราดอกเบี้ยเงินเหรียญสหรัฐกับเงินบาทยังมีไม่มาก รวมถึงดอกเบี้ยของประเทศอื่นๆ ในเอเชียก็สูงกว่าไทย ทำให้ค่าเงินบาทของไทยไม่แข็งไปกว่า 30 บาทต่อเหรียญสหรัฐ
ด้านนายนริศ ชัยสูตร ผู้อำนวยการ สศค. กล่าวว่า สศค. เคยคาดการณ์ไว้แล้วว่า ในปี 2553 นี้ ดอกเบี้ยนโยบายน่าจะมีการปรับขึ้นอีก เนื่องจากเศรษฐกิจปีนี้ขยายตัวได้ดี สศค.คาดว่าอัตราการเติบโตทางเศรษฐกิจของไทยปี 2553 จะขยายตัว 7.5% ต่อปี  และปี 2554 จะขยายตัวใรระดับปกติที่ 4.5% ต่อปี โดยอัตราเงินเฟ้อทั่วไปปี 2553 จะอยู่ที่ 3.4%